Марко Ганчев
Плъх и кораб

chitanka.info

Един плъх,

както в трюма

сума

блага нагъва,

усети отнякъде влажен лъх

и рече: не ще и дума,

че корабът ми потъва!

И додето други се колебаят,

той го напусна пръв,

тъй като обичаят

на всички плъхове е такъв.

Да, но корабът нямаше друга пробойна

и продължи да си плава,

зер пробойна от плъх

туй не е бойна

пробойна,

та кораб да потопява.

И зад кораба нашият плъх,

чак додето остана без дъх

удря ядосан вълните с опашка:

ей че работа — опитен плъх,

как извърших постъпка хлапашка!

Поуката ли?

Недейте се грижи за плъха —

все в някой кораб ще се напъха!

1988

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.